ગાંઠિયા સરસ હતા અને ચા પણ મજાની હતી. ચંદુભાઈનું બોલવાનું હજુ ચાલુ હતું. દર સાતમી મિનિટે તકિયા કલામ જેવું વાક્ય ટપકતું કે કોઈકને કંઈક આપીને રાજી થવાનું…. ‘આમ તો બી.કોમ પછી એલ.એલ.બી. જ કર્યું છે પણ એમાં બધા કાયદા પચાવી ગયો છું. સુપ્રીમ કોર્ટના વકીલનેય ઝાંખો પાડી દઉં એટલું નોલેજ છે…’ એ બંને ઊભા થયા ત્યારે ચંદુભાઈએ છેલ્લે કહ્યું, ‘કંઈ પણ કામ હોય તો અડધી રાતે પણ બારણું ખખડાવજો. જરાયે સંકોચ નહીં રાખવાનો સમજ્યા ? આપણો તો સ્વભાવ જ એવો કે…..’